རྣམ་རྒྱལ་གྱིས་ལྷ་མོ་གླེང་བར་དགའ་བ་ལས་གཞན་ད་དུང་ནམ་རྒྱུན་ང་ལམི་རོ་རྩེ་སྒྲུང་གི་གཏམ་རྒྱུད་འཆད་རྒྱུར་ཡང་ཧ་ཅང་དགའ།ཁོས་བཤད་པའི་གཏམ་རྒྱུད་ཀྱི་ཁྲོད་ནས་ངས་གཞི་ནས་མ་སངས་ཡ་རུ་ཁ་ཁྲ་ངོ་ཤེས་པ་ཡིན།ཁོ་ནི་དཔའ་རྩལ་ལུས་ལ་འཛོམས་ཤིང་གྲོགས་པོའི་ལ་རྒྱ་བརྩི་བའི་སྐྱེས་ཕོ་རབ་ཅིག་ཡིན་ན་ཡང་གྲོགས་པོ་ཁྲེལ་མེད་ཚོས་གཡོ་ཐབས་སྤྱད་ནས་དོང་ནང་དུ་འགྲོ་རུ་བཅུག་རྗེས་ཕྱིར་མ་བླངས་པ་རེད།དེར་ཁྱོད་རང་ཁོང་ཁྲོ་མི་ལངས་སམ།དངོས་གནས་ང་རང་མ་སངས་ཡ་རུ་ཁ་ཁྲ་ལ་གསལ་ཆ་ཆེ་བས་ས་ཆ་གང་ཞིག་ཏུ་ཁོ་ལ་འཕྲད་ཀྱང་ངོས་ཟིན་ཐུབ་ངེས་ཡིན།ལན་རེར་ང་རང་ནོར་རྫིར་ཕྱིན་ཏེ་ནགས་ཚལ་སྟུག་པོའི་ཁྲོད་དུ་གཅིག་པུར་འགྲོ་དུས་མདུན་དུ་བདུད་མོ་ཨེ་ཡོད་དམ་སྙམ་ནས་སྐྲག་འོང་མོད།དེ་མ་ཐག་ཏུ་མ་སངས་ཡ་རུ་ཁ་ཁྲ་ལ་གློ་བུར་འཕྲད་ཡོང་ངེས་པའི་ཡིད་ཆེས་ཤིག་ཀྱང་སྐྱེས་འོང་།ཡིད་ཆེས་དེ་ཁོ་ནས་ང་རང་གཅིག་པུ་ནགས་གསེབ་ཏུ་འགྲོ་ཕོད་པའི་སྤོབས་པ་བསྐྱེད་ཡོང་བར་མ་ཟད་ངད་བདུད་མོར་འཕྲད་ཨེ་ཡོང་བའི་སྐྲག་སྣང་དེ་ཡང་རྩ་བ་ནས་མཐར་སྐྲོད་བཏང་འགྲོ་བ་རེད།ལན་རེར་ངའི་སེམས་ལ་མི་བཟང་བོ་ནི་ཅིས་ཀྱང་མི་ངན་པ་དག་ལས་རྒྱལ་ངེས་པའི་འདུ་ཤེས་ཤིག་སྐྱེས་འོང་མོད་དེའི་རྒྱུ་མཚན་གཏན་ཚིགས་ཀྱིས་སྒྲུབ་པའི་ནུས་པ་དེ་འདྲ་ཞིག་ག་ལ་ཡོད།གང་ལྟར་མི་བཟང་པོ་དག་གིས་གྲོགས་པོ་ལ་ཁྲེལ་མེད་བྱེད་མི་སྲིད་པ་བཞིན་དུ་རྣམ་རྒྱལ་གྱིས་ཀྱང་ང་ལ་ཁྲེལ་མེད་བྱེད་མི་སྲིད་ལ་ངས་ཀྱང་རྣམ་རྒྱལ་ལ་ཁྲེལ་མེད་བྱེད་མི་སྲིད།ད་དུང་མགོན་སྐྱབས་དང་ལྷ་མོ་གཉིས་ཀས་ཀྱང་ང་ལ་ཁྲེལ་མེད་ཀྱི་ལས་ཅི་ཡང་བྱེད་མི་སྲིད།འདི་ནི་དོན་དངོས་ཡིན།